L’acusat d’abusar sexualment d’un menor a Vila-seca (Tarragonès) el 31 de desembre de l’any passat ha negat els fets en el judici que s’ha celebrat aquest dijous a l’Audiència de Tarragona. Gregorio C.G., de 50 anys i amb tres antecedents per abusos sexuals a menors, ha assegurat que aquell dia no va sortir de casa. Segons la fiscalia, l’acusat va veure un nen de set anys a la zona d'aparcament del basar Market Home que esperava que el seu pare acabés de comprar. Des d’uns matolls que hi havia al costat del local, va començar a cridar el menor mentre li ensenyava una moneda i li va dir que si li feia un petó als genitals li donaria cinc cèntims. Posteriorment i davant la negativa del nen, l’home el va agafar de la mà, el va obligar a tocar-li les seves parts íntimes i es va situar darrere seu mentre es fregava contra la seva esquena i li realitzava tocaments per tot el cos per damunt de la roba. La fiscalia ha rebaixat la petició de presó de vuit a sis anys per un delicte d’abusos sexuals perquè l’individu pateix una discapacitat intel·lectual lleu. Els dos testimonis que van presenciar els fets han corroborat aquest dijous davant del tribunal la versió que van donar inicialment. Una d’elles ha apuntat que anava a l’interior del seu cotxe i va veure com l’home agafava el nen de la mà i que, posteriorment, quan li va recriminar la seva actitud, aquest li va dir que era el seu avi. La testimoni ha relatat que va veure com l’home es va situar darrere del nen i l’abraçava i es fregava.  L’altre testimoni dels fets, un jove que també anava en un vehicle, ha relatat que va veure un patinet a terra i una persona amb aspecte descuidat que feia tocaments a un nen, primer cara a cara i després situant-se darrere seu. L’home ha admès que va sospitar de la situació i, després d’aparcar, també es va dirigir cap a ell, la qual cosa va fer que l’individu marxés del lloc. El testimoni ha explicat que, mentre parlava per telèfon amb la policia per donar avís del succés, va seguir l’individu en tot moment fins al seu domicili. Precisament, la parella d’agents dels Mossos d’Esquadra que va intervenir ha explicat que es va adreçar al domicili del sospitós i que el va detenir atès que el seu aspecte coincidia plenament amb la descripció facilitada pels testimonis. “Vam trucar al timbre, en va sortir i ens va dir que no sabia de què li parlàvem i no va oposar resistència”, ha declarat un dels agents. Els Mossos han apuntat que el menor va relatar que l’home li havia ofert diners per tocar-li els genitals i que estava en “estat de xoc”. En la vista oral d’aquest dijous també ha comparegut el pare del menor, qui ha explicat que va deixar el seu fill al cotxe amb les portes obertes mentre entrava un moment al supermercat. Quan en va sortir, al cap de cinc minuts, segons ha lamentat, va ser conscient del què havia passat. El pare ha explicat que el menor encara segueix un tractament psicològic perquè té por, malsons i li costa dormir a les nits. El psicòleg que va realitzar la valoració del menor ha apuntat que el relat aportat per l’infant era “original i genuí” i difícilment podia respondre a una invenció. A més, ha subratllat que el petit es va mostrar en tot moment molt obert, col·laborador i transparent, i no va apreciar que declarés influenciat per terceres persones, per la qual cosa va concloure que el relat que va explicar mostrava “indicadors compatibles” amb la vivència real dels mateixos. L’acusat assegura que no li agraden els nens En una declaració breu, l’acusat ha manifestat que el 30 de desembre de 2015 es trobava a casa seva esperant a la seva germana per treure a passejar el gos. L’home ha negat els fets i ha afirmat que no li agrada sortir sol al carrer sense la seva família. Preguntat sobre els seus gustos sexuals, l’encausat ha afirmat que li agraden les dones i no els nens. A més, ha explicat que anteriorment havia treballat de peó d’obra, però que fa temps que està a l’atur, no té ingressos i és la seva germana qui fa front a les seves despeses i a les del seu pis. Actualment, es troba en situació de presó provisional des del febrer de l’any passat.  El psicòleg que va realitzar un estudi de l’acusat ha manifestat que l’home presenta dificultats intel·lectuals i que té un coeficient intel·lectual de 64 punts. Segons el pèrit, en l’anàlisi que li va practicar no va detectar cap alteració psicopatològica en l’àmbit sexual, com seria el cas de la pedofília, i també va negar que tingués apetència sexual pels menors d’edats. A més, el psicòleg ha afirmat que l’home és capaç de distingir entre el bé i el mal “a un nivell bàsic”.  La fiscalia sol·licita una pena de sis anys de presó En les conclusions, la fiscal ha rebaixat la petició de presó de vuit a sis anys, atès que aprecia l’atenuant analògica de discapacitat intel·lectual lleu, i ha incrementat fins als 6.000 euros la petició d’indemnització al menor pel cost del tractament psicològic. El ministeri fiscal també sol·licita una pena de llibertat vigilada per un període de nou anys, la seva inhabilitació especial per qualsevol professió o ofici que impliqui contacte regular i directe amb menors d’edat per un temps de 12 anys i la prohibició d’aproximar-se al menor durant 18 anys. Per la seva banda, la defensa ha sol·licitat la lliure absolució de l’home i, alternativament, una pena de dos anys de presó amb l’atenuant de discapacitat intel·lectual ja que, al parer de la seva advocada, “podria haver influït en la seva actitud”. El judici, que s'ha celebrat en audiència pública però sense poder captar imatges ni so de la vista, ha quedat vist per sentència.

Summary: L’acusat d’abusar sexualment d'un menor a Vila-seca declara que el dia dels fets no va sortir de casa


Uns 400 treballadors s'han concentrat aquest dimecres al matí a plaça de Sant Jaume per reclamar millores en seu conveni laboral. Com a mesura simbòlica de protesta, els empleats han menjat entrepans de xoriço. El president del comitè de vaga, Òscar Sánchez, ha celebrat en declaracions als mitjans que la vaga ha tingut un seguiment "massiu" i que no s'ha produït cap "incident de seguretat". A més, ha assegurat que estudiaran accions legals davant l'ampliació dels serveis mínims, que consideren que és una decisió "política" i no "tècnica". Sánchez també ha avançat que "si no canvia l'actitud de l'empresa" hi haurà més mobilitzacions i "si cal més dies de vaga". Sánchez, del sindicat majoritari CGT, ha denunciat que l'ampliació de serveis mínims s'ha fet per "dificultar el màxim possible que la vaga pugui sortir d'una manera normal" i ha lamentat que es van assabentar d'aquesta mesura per la premsa. La decisió del Departament de Treball va implicar que "un munt de responsables del metro truquessin als mòbils personals" d'alguns treballadors aquest dimarts a la tarda per activar-los de cara a aquest dimeres. "No són les maneres, no ens sembla una decisió tècnica sinó política", ha reblat.  De fet, diversos manifestants portaven mascaretes per "protegir-se" irònicament de l'augment de la pol·lució, un dels arguments que ha donat la Generalitat per ampliar els serveis mínims del 50% al 65% en hores punta i del 30% al 45% en la resta de franges.  La protesta s'ha dut a terme de forma pacífica i hi havia missatges crítics amb l'Ajuntament de Barcelona. Així, hi havia per exemple un cartell on es llegia 'Colau: Decepció – Vidal: Casta" i un dibuix de l'alcaldessa amb nas de Pinotxo. Després de cridar "No hi ha pa per a tant de xoriço", els empleats han menjat entrepans d'aquest embotit. I és que una de les protestes dels treballadors són la "manca de transparència" i els elevats sous d'alguns membres de la cúpula de Transports Metropolitans de Barcelona.  El president del comitè de vaga ha deixat clar que la lluita dels empleats no acaba aquí. "A hores d'ara ni l'empresa ni el Departament han trucat els treballadors per negociar. Si això segueix així, es farà el que s'hagi de fer. Si algú ha pensat que passarà el Mobile i els treballadors del metro deixaran de necessitar tenir un conveni col·lectiu i contractes dignes s'està equivocant", ha subratllat. D'altra banda, el president del comitè de vaga ha assegurat que no són certes les xifres sobre els sous que va mostrar l'alcaldessa, Ada Colau.

Summary: Centenars de treballadors del metro mengen xoriço a la plaça de Sant Jaume per reclamar millores al conveni


L'alcaldessa de Barcelona, Ada Colau, ha demanat aquest dimarts a la Fiscalia i a la judicatura que les entrades de la Guàrdia Urbana i dels Mossos d'Esquadra a narcopisos tinguin un "recorregut judicial" perquè "no quedin en res i sigui el final de la impunitat". Colau ha felicitat els Mossos d'Esquadra per l'operatiu antidroga a dos narcopisos que s'ha fet aquest dimarts a l'Eixample i ha esperat que les darreres operacions policials serveixin per "donar un missatge clar que s'ha acabat la impunitat" i per "acabar amb el narcotràfic" als barris de la ciutat.

Summary: Colau demana un "recorregut judicial" a les entrades a narcopisos perquè "no quedin en res" i acabar amb la "impunitat"


El Grup Mémora ha habilitat al Tanatori de Collserola, a Barcelona, dues plantes de 2.500 metres quadrats cadascuna com a gran dipòsit refrigerat davant una “possible situació excepcional” semblant a la que Madrid ha viscut la darrera setmana, amb els centenars de víctimes mortals amb covid-19. Tots els tanatoris del grup compleixen amb les directius del Ministeri de Sanitat, sota les quals queden prohibits fer velatoris. El Tanatori de Collserola queda tancat al públic. La companyia ha reforçat tots els seus equips de treball, mobilitzant professionals dels tanatoris cap a la gestió logística i l’atenció telefònica. A més, ha desplaçat els seus equips des de diferents zones d’Espanya cap a les localitats de territori en què l’activitat s’ha incrementat significativament els darrers dies. D’altra banda, han impulsat mitjançant la Fundació Mémora un nou servei telefònic gratuït de suport emocional per a professionals de la salut i dels serveis socials. Des del 16 de març, han rebut més de 100 trucades de sanitaris. Una altra de les mesures adoptada per a minimitzar els riscos de contagi ha estat l’activació d’un sistema de signatura digital per a fer contractacions dels serveis amb les famílies de forma totalment telemàtica. Aquest servei telemàtic està disponible des del 26 de març. La companyia ha reforçat les plataformes d’assistència psicològica i emocional del dol. El Grup Mémora afronta aquesta situació amb una taula de coordinació que ajunta el sector funerari, social i l’administració pública.

Summary: El Tanatori de Collserola habilita 5.000 metres quadrats com a gran dipòsit refrigerat davant el coronavirus


Guillem Anglada-Escudé, professor d'astrofísica a la Universitat Queen Mary de Londres, lidera l'equip que ha descobert 'Pròxima b', el planeta més proper al nostre sistema solar que podria ser habitable. "Fins ara hem estat buscant planetes; el següent pas és buscar-hi vida", explica Anglada-Escudé. 'Pròxima b' "té característiques similars a la Terra pel que fa a la massa i l'energia que rep de la seva estrella" i ofereix "la possibilitat real" de saber si "estem sols a l’univers”, explica. L'astrofísic visitarà Catalunya el proper dimarts 25 d'octubre en el marc d'una conferència que tindrà lloc al CosmoCaixa de Barcelona. "M'agradaria poder treballar el meu país, però seria un pas enrere", lamenta. 'Pròxima b' té 1,3 vegades la superfície de la Terra i orbita l'estel Pròxima Centauri, de la qual està més a prop que nosaltres del Sol. Es tracta d'un planeta "amb característiques similars pel que fa a la massa i a l'energia que rep de l'estrella", assegura Anglada, qui afegeix que la quantitat d'energia que rep fa pensar que "la superfície sigui temperada i potser hi hagi aigua líquida". Tot i que ja es tenia constància de l'existència d'uns 3.500 planetes fora del nostre sistema solar, el descobriment de 'Pròxima b' és important perquè es tracta de "l'exoplaneta més proper a la Terra", explica Anglada-Escudé. Tot i això, en termes astrofísics, la proximitat cobra un altre sentit. "Es troba exactament a 4,2 anys llum de distància, això vol dir que amb la tecnologia actual, tardaríem uns 10.000 o 20.000 anys en arribar-hi", constata. "El següent pas és començar buscar vida en altres planetes" El descobriment de 'Pròxima b' "ha estat possible gràcies a més de 15 anys de recerca i 200 persones implicades", assegura Anglada-Escudé. La troballa, realitzada a través del potent telescopi de La Silla, a Atacama, Xile, va ser publicada a la revista 'Nature' el passat mes d'agost. L'astrofísic català assegura que el descobriment de 'Pròxima b' suposa un "canvi de paradigma". La proximitat del planeta ofereix per primera vegada "la possibilitat real" de saber si "estem sols" a l'univers, assegura. "Fins ara hem estat buscant planetes. Ara, el següent pas és començar a buscar-hi vida". L'objectiu de la recerca d'ara endavant és entendre "com d'especial és la Terra i respondre a la pregunta si estem sols i, si no ho estem, perquè ningú no parla amb nosaltres", explica l'astrofísic d'Ullastrell. "Encara no tenim els instruments en els telescopis per poder-ho fer, però s'estan construint". El telescopi espacial James Webb, que es llençarà d'aquí dos anys, podria començar a buscar evidències sobre la presència d'atmosfera a 'Pròxima b' o en altres planetes similars i podria contribuir a saber si tenen gasos hivernacle i aigua, una composició similar a la de la Terra, assegura. Descobrir si hi ha vida en un dels planetes dels quals es té constància comporta confirmar una "llarga llista de requisits". Primer cal comprovar si té atmosfera, el que podria saber-se i "d'aquí quatre o cinc anys, potser menys", vaticina Anglada-Escudé. "Aleshores es podrà veure si hi ha oxigen i aigua" el que serien "indicadors de presència de vida", explica. "Tot i que hi ha moltes condicions necessàries, també hi ha condicions suficients per afirmar que en un planeta hi ha vida", continua. Una d'aquestes, segons apunta l'astrofísic, és la presència de combinacions de gasos no estables o "química fora de l'equilibri". "Si trobem un planeta i té oxigen, metà i diòxid de carboni, això seria una condició suficient per dir que amb molta probabilitat hi ha vida", afirma, ja que només un procés biològic pot generar la presència de tots aquests components. "En la propera dècada sabrem si la vida és una cosa comuna a la galàxia" Anglada-Escudé es mostra convençut que les probabilitats que hi hagi vida més enllà de la Terra són "més grans que un 1%, però no el 100%" i afirma que aquesta possibilitat s'anirà "refinant a mesura que as'investigui el nostre Sistema solar". L'astrofísic català creu que en 10 anys es podrà començar a jutjar "si la vida és una cosa comuna a la galàxia", però es mostra escèptic a l'hora de trobar civilitzacions similars als humans. "Pot haver-hi qualsevol forma de vida una mica gran, fins i tot dinosaures", assegura. La presència de vida en d'altres indrets, no obstant, no suposarà l'enviament paral·lel de missions d'exploració. La distància no és l'únic inconvenient, sinó que les condicions dels planetes també poden ser molt adverses. "Encara que sigui un planeta amb vida, anar-hi i passejar per la seva superfície així a la fresca és altament improbable", afegeix, apuntant que la "vida és molt agressiva". "He provat de tornar a Catalunya i no hi ha hagut manera" Guillem Anglada-Escudé treballa des de fa un any com a professor a la Universitat Queen Mary de Londres i, tot i que admet que li agradaria tornar a Catalunya, lamenta que "científicament és un pas enrere". Segons l'astrofísic, no només els recursos per a la investigació són més limitats sinó que, a més, lamenta que "la seguretat laboral és mínima". "Aquí hi tinc plaça de professor, si tornés ho faria amb menys categoria laboral i amb molta menys flexibilitat", assegura. L'astrofísic, de 37 anys, va marxar als Estats Units el 2007 com a estudiant de post-doctorat i explica que va ser precisament llavors "quan va començar la crisi". "He estat provant de tornar des de fa molt temps, però ara, a més, hi ha una gran quantitat de gent molt bona", explica i lamenta que, fins ara, l'han "refusat de totes les maneres possibles". El proper dimarts 25 d'octubre, Anglada viatjarà a Catalunya per impartir la conferència 'Pròxima b, nanes vermelles i la cerca de vida més enllà del Sistema Solar' al CosmoCaixa de Barcelona. El científic català ho té clar, li agradaria tornar de manera permanent. Malgrat que la decisió "no és científicament avantatjosa", "m'agradaria treballar en el meu país, perquè és casa". "Científicament és un pas enrere, però a la vida no és tot la ciència i la feina sinó que hi ha altres coses", afirma.

Summary: El científic català que ha descobert el planeta ‘Pròxima b’: "He provat de tornar a Catalunya i no hi ha hagut manera"


Superada l'aprovació dels pressupostos de l'Estat no hi ha termini límit per a la formació de l'executiu català ACN Barcelona.-Temps mort en la partida d'escacs entre el govern català i l'espanyol. Els dos executius s'han donat temps per analitzar jurídicament els passos a seguir davant la situació de bloqueig per formar Govern. El president de la Generalitat, Quim Torra, ha encarregat aquest dimecres un dictamen a la Comissió Jurídica Assessora i ha ajornat la presa de possessió dels seus consellers prevista per avui fins a conèixer-ne el contingut. A més, ha demanat que s'estudiïn les "mesures legals" que es poden emprendre contra el govern espanyol tenint en compte que la publicació del decret de nomenaments per part del Diari Oficial de la Generalitat de Catalunya (DOGC) és un "acte degut que no hauria de patir cap interferència". Després que aquest dimecres el PNB permeti l'aprovació dels pressupostos de l'Estat malgrat que no s'hagi aixecat el 155 a Catalunya, no hi ha cap termini límit per a formar govern i desencallar la situació. La presa de possessió del nou Govern ha quedat avui ajornada sine die, a l'espera del dictamen jurídic encarregat. En un comunicat, l'executiu català ha argumentat que, abans de prendre una decisió, Torra vol conèixer primer quines opcions hi ha per permetre la publicació del decret i fer possible la presa de possessió. Així mateix, Torra ha acusat el govern espanyol de ser responsable del "bloqueig institucional" en no autoritzar el DOGC a publicar el decret de nomenaments.  Segons el Govern, "els drets polítics de totes les persones designades per formar part del Govern estan intactes i, per tant, no hi ha cap motiu que justifiqui que no puguin prendre possessió de la seva responsabilitat". I des de JxCat han anat més enllà. El portaveu adjunt Eduard Pujol ha denunciat que el govern espanyol comet una "il·legalitat" en no ordenar-ne la publicació i l'ha acusat de convertir el DOGC en una "eina ideològica". I és que amb el 155 encara en vigor fins que no prenguin possessió els consellers, el Diari Oficial de la Generalitat de Catalunya continua sota el control del govern espanyol. La vicepresidenta Soraya Sáenz de Santamaría ha insistit aquets dimecres des del Congrés que el govern espanyol manté el pols i no donarà l'ordre de publicació del decret actual mentre estudia la viabilitat legal dels consellers designats per Torra. I és que l'executiu de Rajoy posa en dubte que Jordi Turull i Josep Rull puguin exercir des d'Estremera i que Toni Comín i Lluís Puig puguin fer-ho des de Brussel·les. A més, Sáenz de Santamaría ha recordat que el Tribunal Suprem (TS) ha denegat que Turull i Rull puguin sortir de la presó per prendre possessió argumentat risc de reiteració delictiva.  L'estratègia dels dos governs entra doncs en un impàs sense un termini límit a l'horitzó. En el cas de la investidura del president de la Generalitat hi ha un termini màxim de dos mesos des del primer intent. Però pel que fa a la formació d'un nou govern, les lleis no estableixen cap calendari màxim. Fins ara, la data d'avui estava marcada en vermell al calendari. No només perquè era el dia previst pel Govern per a la presa de possessió dels consellers, sinó també perquè el Congrés celebra les votacions finals dels pressupostos de l'Estat. El PNB ha desvetllat la incògnita i ha anunciat que votarà a favor dels comptes permetent que tirin endavant tot i que fins ara havien condicionat el seu vot afirmatiu a l'aixecament de 155 a Catalunya. Segons el PNB, el seu gest és "per responsabilitat" i perquè tenen el convenciment que la suspensió de l'autonomia catalana s'acabarà en qüestió de "setmanes, dies o hores" tenint en compte que Torra ja ha pres possessió del càrrec com a president de la Generalitat.

Summary: RESUM:Torra i Rajoy ajornen sine die la formació del Govern a l’espera dels juristes


El grup Miquel i Costas va facturar en el primer trimestre un total de 56,6 milions d’euros, l’1,6% més que el mateix període de l’any passat. L’increment es justifica pel bon comportament de la divisió de producció de paper destinat a la indústria tabaquera, mentre que la línia de productes industrials ha registrat un comportament pla en relació amb el mateix període de l’any passat. Després d’aquesta facturació, el benefici del grup es va situar en els 8,6 milions d’euros, amb un increment del 6%, sempre en relació amb el mateix període de l’any passat. Les línies de divisió destinades a subministrar paper a la indústria del tabac han estat les que han condicionat aquest increment del benefici.  Un altre factor favorable que ha impulsat a l’alça la facturació i el benefici del grup ha estat el bon ritme de les exportacions, amb un resultat més positiu gràcies a l’apreciació del tipus de canvi del dòlar nord-americà, que podria haver estar millor sense la devaluació de les divises dels països sud-americans.  La reducció de costos que s’ha obtingut aquests últims mesos com a conseqüència del descens dels preus energètics i de les matèries primeres també ha estat un factor positiu pel creixement de la partida de beneficis.  El cash flow operatiu, o el flux de caixa o tresoreria, sempre molt elevats en aquesta companyia, s’ha situat al final del primer trimestre en 12,2 milions d’euros, amb un increment de l’1,5% en relació amb l’any passat. Aquesta forta tresoreria s’ha utilitzat per pagar inversions, el finançament del fons de maniobra i la millora de la posició financera neta de la companyia, que ha crescut el 12% des que va començar l’any.  Miquel i Costas preveu que els resultats del segon trimestre es mantinguin en el mateix ritme que el primer trimestre. La companyia és ‘’prudent’’ de cara al resultat de final de l’exercici per l’entorn de volatilitat que planeja a l’entorn del grup.

Summary: El grup Miquel i Costas guanya prop de 9 milions d’euros el primer trimestre, el 6% més que l’any passat


Els Mossos d'Esquadra han detingut un home d'origen bosnià com a presumpte autor d'un robatori amb violència i intimidació a l'interior d'una autocaravana que feia nit a l'àrea de servei Montseny nord de l'autopista AP-7. Una parella dormia a l'interior de la seva autocaravana el 6 d'agost quan a les cinc de la matinada l'home es va llevar en sentir un soroll, va veure com algú havia forçat la porta i s'enduia la bossa de mà a la seva dona i va sortir corrents darrera seu. Els dos lladres van pujar al cotxe, la víctima es va penjar del capó del turisme perquè no l'envestissin i el van arrossegar deu metres abans de caure a terra amb lesions a una cama. Un dels autors va ser detingut i ha entrat a la presó mentre els mossos busquen al segon. Els Mossos d'Esquadra van iniciar una investigació i van poder identificar un dels presumptes autors que tenia diversos antecedents policials per delictes patrimonials similars, requeriments i ordres judicial complimentades de diferents jutjats de Catalunya. Els investigadors estan fent gestions per identificar el segon autor dels fets, que acompanyava al detingut en el moment del robatori i l'atropellament posterior, motiu pel qual no es descarten noves detencions. El detingut va passar a disposició judicial el dissabte 15 d'agost i la jutgessa del Jutjat d'instrucció 3  d'Arenys de Mar en va decretar l'ingrés a presó.

Summary: Roben amb violència al conductor d'una autocaravana i l'atropellen en la fugida en una àrea de servei de l'AP-7


L'expresident del Barça Sandro Rosell ha abandonat aquest dimarts el centre penitenciari madrileny de Soto del Real, on ha estat en presó preventiva més d'un any, i ja va camí de Catalunya. La Guàrdia Civil s'encarrega del trasllat de Rosell, que aquesta nit dormirà a la presó de Zuera (Saragossa), amb la previsió que dimecres al migdia arribi a Brians 2, a Sant Esteve Sesrovires (Baix Llobregat). És la mateixa ruta que van fer els exconsellers durant el trasllat a presons catalanes. La magistrada de l'Audiència Nacional Carmen Lamela va acceptar el passat 13 de juliol el trasllat a una presó catalana, un cop que la instrucció s'ha tancat i que ha proposat a la sala que el jutgi per blanqueig de capitals i organització criminal. Per tant, fins que no se celebri el judici l'expresident blaugrana podrà estar en una presó catalana.  El trasllat de Sandro Rosell a Catalunya ja està en marxa. Aquest dilluns, efectius de la Guàrdia Civil ja l'han portat des de Soto del Real fins a Zuera –on passarà la nit- i la previsió és que arribi dimecres al migdia a Brians 2, segons informa Institucions Penitenciàries. S

Summary: Sandro Rosell abandona Soto del Real i dormirà a la presó de Zuera abans d'ingressar dimecres a Brians 2


Una seixantena de militars de la base de Sant Climent Sescebes han estat fent maniobres al llarg d'aquest dimecres al matí per diverses poblacions de l'Alt Empordà. Entre elles, se'ls ha pogut veure pels nuclis urbans d'Orriols (Bàscara), Llampaies i Camallera. També està previst que en les properes hores passin per l'Armentera i Viladamat. En aquesta darrera població, precisament, aquest dimarts al vespre uns 150 veïns i els alcaldes d'aquests municipis es van concentrar davant de l'Ajuntament per protestar contra aquests exercicis. Segons ha explicat l'alcalde de Viladamat, Robert Sabater, els efectius han estat passejant a peu per dins d'aquestes poblacions.

Summary: Una seixantena de militars fan maniobres a diversos municipis de l'Alt Empordà


El líder dels comuns carrega contra ERC per dur a les llistes candidats com Antoni Castellà, que "ha lluitat contra els drets socials bàsics"  ACN Mataró.-El cap de llista de Catalunya En Comú-Podem de cara el 21-D, Xavier Domènech, ha insistit aquest dimecres a vincular PSC i Cs. "Votar Miquel Iceta lamentablement és votar Inés Arrimadas", ha assegurat en un acte polític a Mataró. Ho ha dit en recordar que, segons recullen alguns mitjans, el líder de la formació taronja, Albert Rivera li ha dit al Congrés entre rialles al líder socialista, Pedro Sánchez, que li deu una investidura. "Es comprova claríssimament que el PSOE, que té a les mans la possibilitat d'una moció de censura per fer fora el PP i decideix no fer-ho, no és alternativa, ha convertit una cosa en segura: votar Miquel Iceta lamentablement és votar Inés Arrimadas; no en voteu ni un ni l'altra", ha reclamat Domènech. El cap de files dels comuns també ha carregat contra ERC per dur a les llistes el líder de Demòcrates, Antoni Castellà, exsecretari d'Universitats durant el govern d'Artur Mas. "És la proposta de progrés que ens fa ERC; no m'estranya que no sàpiguen les llistes d'atur; tenen gent a la llista que ha lluita contra els drets socials bàsics del país", ha assegurat en referència a les retallades.

Summary: Domènech avisa: "Votar Miquel Iceta lamentablement és votar Inés Arrimadas"


El portaveu de Catalunya sí que es pot (CSQP), Joan Coscubiela, ha rebutjat aquest dimarts a la tarda els pressupostos que dimecres es votaran al Parlament. Durant el debat al ple, l'ecosocialista ha qualificat els comptes del Govern de "nova peça de l'engranatge del processisme" per ser una manera "d'instrumentalitar constantment el sobiranisme". I és que per a Coscubiela, els pressupostos són fruit d'un xantatge que parteix de vincular els comptes amb el referèndum. Però segons CSQP, fins i tot la CUP, que té previst permetre l'aprovació dels comptes, "sap que no garanteixen la celebració del referèndum". D'altra banda, Coscubiela ha carregat també contra el projecte de llei del Govern per ser "desobedient de cartró pedra" i ser "submisos a la llei d'estabilitat espanyola".

Summary: CSQP diu que el pressupost és "una peça més del processisme" i acusa el Govern "d'instrumentalitzar el sobiranisme"


L'edifici oferirà 800 places repartides en dos edificis i tindrà un cost de 33,3 milions d'euros ACN Barcelona.-El Departament de Justícia ha donat a conèixer aquest divendres el disseny guanyador per al futur centre obert de Barcelona, situat a la Zona Franca i que entrarà en funcionament a partir de l'any 2021. En total, oferirà 800 places repartides en dos edificis de 400 places cadascun i espais comuns i la inversió serà de 33,3 milions d'euros. La nova construcció constarà de cinc plantes i ocuparà un solar de 6.500 metres quadrats a la cantonada del carrer A amb el carrer 1 de la Zona Franca. La proposta guanyadora ha estat de la de la unió d'empreses formada per Dilmé Fabré Torras i Associats, SLP & Josep Benedito i Rovira & RQP Arquitectura, SLP, que ara haurà de redactar el projecte definitiu que permetrà l’inici de les obres. L’equipament comptarà amb 224 habitacions, de característiques diferents a les cel·les dels centres penitenciaris. Els interns reben seguiment per part dels professionals i hi pernocten però no hi fan vida perquè l'objectiu és que passin el màxim d'hores en autogovern i a l'exterior fent formació, treballant i reprenent el contacte amb l'entorn social, laboral i familiar. El centre obert de la Zona Franca servirà per concentrar els interns en tercer grau de la demarcació de Barcelona, que avui estan distribuïts entre la presó de Wad-Ras (Centre Obert 3) i el Centre Obert de la Trinitat. Això permetrà el tancament definitiu de la presó de la Trinitat, que actualment és la segona presó més antiga de Catalunya, després de la de dones. Un cop buida, la presó de la Trinitat s’enderrocarà i s’hi podrà construir habitatge social. Tant la construcció del nou centre obert de la Zona Franca com el tancament de la presó de la Trinitat i la construcció d’habitatge social estan inclosos en el conveni entre la Generalitat i l’Ajuntament que van subscriure el passat mes de gener el vicepresident del Govern de la Generalitat i conseller d’Economia i Hisenda, Oriol Junqueras, i el conseller de Justícia, Carles Mundó,  amb l’alcaldessa de Barcelona, Ada Colau, i la tinenta d’alcaldia d’Ecologia, Urbanisme i Mobilitat, Janet Sanz. Aquest Acord va permetre el tancament de la Model.

Summary: El Departament de Justícia adjudica la redacció del projecte del nou centre obert de la Zona Franca


El departament d'Educació ha anunciat aquest divendres que reobrirà l'escola rural de Palau de Santa Eulàlia (Alt Empordà). El centre porta tancat des de la dècada dels 70 i ara, el Departament ha decidit tornar-la a obrir perquè aculli infants i nens. El conseller d'Educació, Josep Bargalló, ha visitat l'edifici municipal on s'ubicarà l'escola del poble i ha explicat que la de Palau de Santa Eulàlia compleix amb tots els requisits per reobrir: un mínim d'entre tretze i quinze alumnes, un alumnat sostingut en el temps i també un espai adequat per poder dur a terme les tasques docents. Bargalló també ha demanat a les famílies que confiïn en el projecte de la nova escola. En aquest sentit, el conseller ha assenyalat que es tracta d'un centre educatiu que comença "de zero" i que " vol treballar en un context territorial concret apostant per fer un projecte educatiu lligat al territori i al futur". "Hem de garantir no només la infraestructura, sinó també una comunitat futura educativa convençuda", ha assenyalat Bargalló, que considera que hi ha motius "de tot tipus" per tornar a posar en funcionament aquests centres. "Tenim la certesa que els grups petits tenen més virtuts que els grups grans", ha dit. Nova construcció de l'Escola Fanals d'Aro Després d'haver visitat Palau de Santa Eulàlia, el titular d'Educació s’ha desplaçat a l’Ajuntament de Castell-Platja d’Aro on l'ha rebut l’alcalde del municipi, Maurici Jiménez, amb qui ha signat el conveni de col·laboració entre les dues administracions per a la nova construcció de l'escola Fanals d'Aro. Bargalló ha revelat que ja han iniciat els processos per construir el nou centre, que es durà a terme a través d'un procés participatiu que ha assegurat que serà "ràpid" ".  Deu localitats més ho demanen A banda de Palau de Santa Eulàlia, hi ha deu localitats més de les comarques de Girona que demanen poder reobrir les seves escoles rurals. En concret, són Parlavà (Baix Empordà), Campllong (Gironès), La Vall de Bianya (Garrotxa), Sant Miquel de Campmajor (Pla de l'Estany), Llambilles (Gironès), Gombrèn (Ripollès), Maià de Montcal (Garrotxa), Palau de Santa Eulàlia, Lladó (Alt Empordà) i Susqueda (Selva). La idea va sorgir ara fa un any, quan l'alcalde de Parlavà, Quim Sabrià, va mostrar el seu interès en recuperar l'escola al poble al Departament. Des dels serveis territorials van traslladar la petició al conseller, que ho va veure amb bons ulls i al juliol de 2019 visitava la població per aprofundir més en el projecte que plantejava el consistori.

Summary: Educació reobrirà l'escola rural de Palau de Santa Eulàlia que porta tancada des dels anys 70


Al voltant de mig centenar de membres de la comunitat educativa s'han concentrat aquest dijous a la tarda a la plaça Sant Jaume de Barcelona per recordar l'assassinat del professor Abel Martínez fa dos anys a mans d'un alumne en un institut de la capital catalana. Sindicats de professors, associacions d'estudiants i associacions de pares han volgut donar suport a la família de la víctima i d'altres víctimes i reivindicar i "prestigiar" la feina dels docents.  En un comunicat conjunt, l'AEP, l'AJEC, la FAPAES, la FAPAC, CCOO, UGT i USOC, entre altres, han reclamat a la Generalitat "els recursos i els protocols necessaris per prevenir i evitar la violència als centres educatius, que és el primer pas per eradicar la violència de la societat". Així mateix, es reclama al Departament d’Ensenyament "la màxima atenció a totes les víctimes d’aquell acte, evitant-les qualsevol patiment innecessari; la societat està en deute amb elles". L'acte ha acabat amb cinc minuts de silenci.   Per recordar a l’Abel i la resta de víctimes, aquest dijous els centres educatius han col·locat crespons negres. Igualment, es proposa que el 20 d’abril sigui declarat el dia contra la violència als centres educatius i que es realitzin activitats educatives per prevenir-la i eradicar-la. Simultàniament, a Lleida s'ha convocat una concentració similar. Abel Martínez, nascut a Lleida el 1979, va ser assassinat el matí del 20 d'abril del 2015 a l'Institut Joan Fuster de Barcelona on estava fent una substitució després que un alumne, armat amb una ballesta i un matxet, li clavés un ganivet al pit. Precisament, el Govern farà públic en els propers dies la xifra de la indemnització que oferirà als familiars de Martínez, que des de fa més d'un any reclamen un milió d'euros a Ensenyament per la mort del seu fill i germà (450.000 per a cadascun dels pares i 100.000 per al germà).  Al·leguen un mal funcionament del servei públic educatiu i la manca de mesures de control, atès que els fets van tenir lloc en horari lectiu. El finat convivia amb els pares, que depenien econòmicament del fill, en trobar-se el pare jubilat i amb un grau de discapacitat reconegut del 44%, i la mare, dedicada al treball domèstic, sense feina ni pensió pública. Pel que fa al germà, que no convivia amb l'Abel, s'addueix que des del fets està diagnosticat d'una malaltia psiquiàtrica.  La vigília del dia en que es compleixen dos anys dels fets, el Departament d'Ensenyament va anunciar també que preveu aprovar al maig un protocol de prevenció i actuació en casos de violència a treballadors de centres de la Generalitat. El protocol incorporarà accions preventives i actuacions en cas d'agressió i establirà els circuits per donar-hi la resposta adequada. El document s'està consensuant amb un equip de treball format per Ensenyament i representants de sindicats i, quan s'aprovi a la comissió paritària, se'n presentaran els detalls.

Summary: Desenes de membres de la comunitat educativa recorden el professor assassinat fa dos anys a Barcelona


La tornada a l’escola serà un 9% més cara que la de l’any passat. És l’increment que ha calculat la Unió de Consumidors de Catalunya (UCC) tenint en compte el preu de detalls com els llibres de text, el material o els uniformes. L’UCC estima que, només en material escolar i llibres, les famílies de l’escola pública gastaran 315,5 euros, els de la concertada 518,85 i els de la privada 748,70. També calcula que en uniformes i xandalls, les famílies a la pública es gastaran 59 euros, a la concertada 152,70 i els de la privada 243,20.  Així en total, la despesa mínima per alumne se situa en 374,5 euros, una xifra que a la concertada arriba als 671,55 i a la privada s’enfila fins als 1.000 euros.  L’UCC calcula però, que si les famílies han d’utilitzar els serveis d’acollida matinal, menjador i transport i extraescolars, la despesa gairebé es duplica. Així, a l’escola pública, les famílies poden tenir una despesa de fins a 649 euros, a la concertada passa dels 1.000 euros, i a la privada supera els 1.580.  L’organització aconsella a les famílies controlar la despesa relacionada amb aquesta tornada a l’escola i per això, aposta per repassar el material que ja es té i fer una llista del que es necessiti. També aposta per reutilitzar material d’altres anys o altres germans i que encara es pugui aprofitar. Recomanen també, intentar fugir de les marques i els productes amb més publicitat, per evitar les modes que poden suposar un increment en el preu del producte final.  Pel que fa la roba i el calçat, l’UCC demana aprofitar tot el que es pugui de l’any anterior i aprofitar les rebaixes per comprar el que falti, un consell que també es pot aplicar a l’hora de revisar la roba dels uniformes i xandalls.  L’UCC també alerta a les famílies i els recomana no demanar crèdits ràpids pel finançament de les despeses de la tornada a l’escola perquè considera que són préstecs amb interessos molt elevats que poden comportar problemes en l’economia familiar.

Summary: La Unió de Consumidors de Catalunya calcula que la tornada a l’escola d’enguany serà un 9% més cara que l’any passat


La presidenta de l'Assemblea Nacional Catalana (ANC), Elisenda Paluzie, ha demanat que es "recuperi" la unitat d'acció parlamentària entre JxCat, ERC i la CUP i que el Govern fixi abans del 21 de desembre una "única" i "nítida" estratègia per implementar la República. En roda de premsa aquest dissabte després que l'entitat hagi celebrat el plenari extraordinari del Secretariat Nacional i s'hagi fixat la seva estratègia, han reclamat que es posi en marxa el Consell de la República i que es presenti la seva estructura i les funcions. En cas que "continuï la disparitat de criteris estratègics", l'ANC ja ha avisat que "no acompanyarà" el Govern i impulsaran mobilitzacions perquè es compleixi el mandat de l'1-O. D'altra banda, també han demanat que si algun membre del Govern "no es veu en cor de formar part del procés per proclamar la República, que faci un pas al costat".

Summary: L'ANC demana al Govern una estratègia "única i nítida" abans del 21-D per implementar la República


La presidenta de l'Institut Català de les Dones (ICD), Núria Balada, defensa la vigència i la necessitat dels feminismes una setmana abans de la vaga del 8 de maig "perquè no prosperin arreu del món actituds negacionistes de les violències masclistes i les desigualtats de gènere". Balada també ha a anunciat que "el Govern té previst aprovar en els propers dies més de 300 mesures per donar compliment a la Llei 17/2015 del 21 de juliol d'igualtat efectiva de dones i homes, i a la Llei 5/2008 del 24 d'abril dels drets de les dones per eradicar la violència masclista". Entre els indicadors de les desigualtats de l'informe 'Les dones a Catalunya el 2019' destaca que tot i que un 57,4% de les llicenciades i 55,7% de màsters son dones, el temps de paraula de les dones a la televisió i la ràdio només suposa un 27,3% del total d'intervencions. "Hem de vetllar i refermar que no estem disposades a fer ni un pas enrere. Ens calen els feminismes més que mai per a que no prosperin actituds negacionistes de les violències masclistes, les desigualtats de gènere i les polítiques públiques feministes", ha destacat Balada.  La presidenta de l'ICD ha subratllat que "queda feina a fer, perquè encara hi ha discriminació sistemàtica de les dones en tots els àmbits de la vida: personal, familiar, laboral i social. I aquesta discriminació és la causa de la pitjor manifestació del masclisme: la violència contra les dones i els seus fills i filles". Per contribuir a la sensibilització de la població l'ICD impulsarà la campanya #SomAquí #Som8deMarç als mitjans de comunicació entre el 4 i el 8 de març. Al vídeo s'alternen fotografies i imatges de la darrera manifestació del 8 de març amb manifestacions feministes anteriors mentre l'actriu Clara Segura recita un poema de Mireia Calafell. Noves mesures del Govern Les noves mesures que impulsa l'organisme de la Generalitat de Catalunya que dona impuls a les polítiques públiques en favor de la igualtat efectiva de dones i homes i per l'erradicació de la violència masclista estan incloses en el Pla estratègic de Polítiques d'Igualtat de Gènere 2019-2022.  Els 6 eixos d'acció son l'educació i la promoció de valors i models igualitaris; la promoció de l'equitat en el treball i la coresponsabilitat en els usos dels temps; la prevenció i l'erradicació de la violència masclista; la participació política i social i l'apoderament personal i comunitari de les dones; la visibilització de les dones i comunicació no sexista, i la transversalització de la perspectiva de gènere en les polítiques públiques.      Actes i manifest del 8 de març L'acte central que impulsarà l'ICD serà la lectura del manifest institucional amb motiu del Dia Internacional de les Dones al Palau de la Generalitat el 6 de març a les set de la tarda. Serà presidit per la consellera del Departament de la Presidència Elsa Artadi, i consistirà en la conferència de l'analista i activista Míriam Hatibi. La periodista Laura Rosel farà la conducció. Altres actes que es faran seran el 7 de març a les 18 hores a l'Edifici de la Generalitat de Catalunya de Girona, el 8 de març a les 11 hores a la plaça 8 de març de Lleida, el 7 de març a les 11 hores a la Delegació del Govern de Tarragona, el 7 de març a dos quarts d'onze al Teatre Felip Pedrell de Tortosa, l'11 de març a les set de la tarda a la Sala de Plens de l'Ajuntament de Manresa i el 10 de març a les onze del matí a Vielha. Informe 'Les dones a Catalunya' L'ICD ha publicat el dossier estadístic 'Les dones a Catalunya 2019', elaborat per l'Observatori de la Igualtat de Gènere. Segons aquest estudi les dones superen en nombre els homes en assolir titulacions de grau i màster. Un 57,4% de les llicenciades son dones respecte un 42,6% d'homes. I aconsegueixen màster un 55,7% de dones i un 44,3% d'homes. Les dones també llegeixen més llibres que els homes; un 66% de dones respecte un 53,8% d'homes.  Malgrat tenir més estudis, l'atur femení és més elevat en dones que en homes, un 12,7%, en front un 10,9% en homes. La diferència salarial entre dones i homes és major en les ocupacions elementals (32,6%), davant un 18,7% en els càrrecs directius i gerències. A més, el temps de paraula de les dones a la televisió i la ràdio ha suposat només un 27,3% del total d'intervencions. La representació política de les dones continua sent minsa a les alcaldies, on només son un 18,4%, i les regidories, on hi son en un 35,2%. Per altra banda, les dones només tenen el 24% de les llicències federatives esportives.

Summary: Les dones només tenen el 27,3% del temps de paraula a la televisió i la ràdio


L'alcalde de Tarragona, Pau Ricomà, ha anunciat que el consistori destinarà una partida de 700.000 euros a reactivar el comerç i l'hostaleria de la ciutat. El batlle ho ha avançat aquest dimecres en roda de premsa, en la qual ha carregat contra un grup d'empresaris del sector de l'hostaleria que dimarts es va manifestar demanant més ajudes al consistori, entre les quals hi havia no pagar impostos durant dos anys o poder ampliar les terrasses on hi hagi llocs disponibles. "Amb tot el que està passant i el que està patint la gent, em sembla d'un egoisme i falta de realisme absolut", ha etzibat, i ha criticat que l'acte "no el va signar ningú i el sector li va donar l'esquena".

Summary: Ricomà anuncia una partida de 700.000 euros per reactivar el comerç i l'hostaleria de Tarragona


L'Associació de directius i empresaris de Lleida reclama la formació d'un govern a Catalunya perquè es reprenguin les polítiques i les inversions públiques que garanteixin que l'economia continuï creixent. Així ho han exposat a la presentació de la 29a Trobada Empresarial al Pirineu, que precisament porta per títol 'Liderant un creixement sostenible'. Els organitzadors esperen tornar a reunir uns 600 participants a la Trobada, que es farà el 14 i 15 de juny a la Seu d'Urgell. Aquest any el programa posa el focus en dos aspectes: les noves tecnologies -amb la irrupció de la intel·ligència artificial i les criptomonedes en el món empresarial- i també en els reptes de la Unió Europea, com les conseqüències del Brexit o les polítiques proteccionistes dels Estats Units. La taula dedicada a aquesta última qüestió comptarà amb l'exministre i expresident del Parlament europeu, Josep Borrell. Altres participants a les sessions seran el fundador de DOCTOR MUSIC, Neo Sala, l'economista i ex-secretari d'Estat d'Economia David Vegara, o el director general de Tesla a Espanya, Jorge Milburn. El president de la Trobada, Vicenç Voltes, ha argumentat que, després dels estímuls que es van posar en marxa per sortir de la crisi, ara és moment de trobar nous mecanismes per garantir que l'economia continuï creixent, i aquests mecanismes passen una "acció governamental" a tots els nivells, des de l'administració local a l'europea.  Voltes ha apuntat la necessitat de reactivar les polítics de recerca i desenvolupament, adaptar la formació a les necessitats de les empreses per combatre l'atur juvenil i també la inversió en infraestructures com a factor clar "per millorar a la competitivitat i productivitat empresarial". En aquest context. el fet de no tenir executiu a Catalunya "no ajuda", ha afirmat. I ha afegit: "les competències del govern autonòmic funcionen per inèrcia però també cal una acció de govern perquè s'han d'atendre moltes peticions, per tant, evidentment quan abans tinguem un govern millor per la societat, pel sector empresarial, per l'economia del país, per Catalunya, per Espanya i per Europa".  El president de l'associació organitzadora ha explicat que "el títol de les jornades d'enguany respon al fet que les empreses han de ser sostenibles mediambiental i socialment i, per suposat, han de poder comptar amb mecanismes perquè aquest creixement també sigui sostenible en el temps”. En aquest sentit, ha recordat que la Trobada vol ser un espai de reflexió i debat que doni respostes a les inquietuds dels professionals a través de l'experiència de persones que han sabut superar els reptes de l'entorn i que han convertit les seves empreses en un exemple a seguir. A Vicens Voltes l'han acompanyat a la presentació de la Trobada als mitjans de comunicació dues membres més de l'organització. Maria Rosa Armengol ha assegurat que els empresaris de Lleida "han anat fent els deures" i la majoria presenten balances comercials positives "en un territori de microempreses que ha tingut molta capacitat de resistència". "De l'entorn polític i social més que preocupar ens n'hem d'ocupar", ha afegit. Per la seva banda, Núria Saurí també ha remarcat que les empreses de Lleida es mouen en un entorn més aviat local i regional i "anem pujant, ja que afortunadament fa anys que vam sortir d'aquell forat gros, i la majoria estem sanejades". La Trobada Empresarial al Pirineu arriba a la 29a edició consolidada com una de les jornades econòmiques privades de tot Catalunya que aconsegueix atraure un major nombre de participants. En aquesta edició, l'organització espera tornar a arribar al "sostre" dels 600 que s'han assolit a les darreres edicions. Els noms de les persones que presidiran la inauguració i la cloenda encara estan per concretar. Tradicionalment la inauguració ha anat a càrrec d'un membre del govern de la Generalitat, però aquest any, donades les circumstàncies, no es descarta encarregar-la a algun representant destacat de la societat civil. La cloenda la sol encapçalar un membre del govern espanyol. La Trobada es fa des del 2007 a la Seu d'Urgell, on hi ha la sala amb més capacitat del Pirineu (la de Sant Domènec) i de moment els organitzadors no es plantegen canviar la ubicació. Lideratge i intel·ligència artificial, entre els temes de la Trobada La 29a Trobada arrencarà el dijous 14 de juny amb la psicòloga clínica, Inma Puig, habitual col·laboradora del FC Barcelona i responsable de la gestió d'equips del Restaurant Celler de Can Roca qui oferirà la conferència ‘Lideratge i motivació d'equips’. La seguirà la ja habitual i esperada taula rodona 'Experiències empresarials d'èxit amb clau lleidatana’ on aquest any hi participaran empresaris lleidatans reconeguts com Jordi Barri, cofundador i CEO de TERESA CARLES; Joan Mayoral, CEO de SOFO ENERGY i Neo Sala, Fundador de DOCTOR MUSIC i promotor europeu. La primera jornada conclourà amb la conferència ‘Aprendre a liderar persones: intuir + influir + persuadir’, a càrrec de Javier Luxor, presentador i formador, considerat el millor mentalista d'Europa. El divendres 15 de juny, tindrà lloc la inauguració oficial de la Trobada, i continuarà amb la taula d'economistes 'Perspectives de l'economia catalana: el paisatge després de la batalla’, en la qual seran presents Raymond Torres, Director de Conjuntura i Economia Internacional de FUNCAS, i David Vegara, professor associat d’ESADE, exmembre del Fons Monetari Internacional i ex-secretari d'Estat d'Economia.  La última taula del matí girarà entorn de les empreses de creixement ràpid amb un debat format per Miquel Jordà, Director General d’EUROFIRMS, Amancio López Seijas, empresari i fundador del GRUPO HOTUSA i Judith Viader, directora general de FRIT RAVICH. En aquesta ocasió, la tertúlia oferta durant el dinar estarà liderada per l’expresident del Parlament Europeu, Josep Borrell, i Juergen B. Donges, exmembre del Consell Alemany d’Experts Econòmics, que tractaran de posar llum sobre ‘Quina direcció ha de prendre la Unió Europea?’. Com sempre, un dels objectius clau de la Trobada és donar respostes a les inquietuds i a l’entorn actual de les empreses. En aquest sentit, la taula rodona de la tarda tractarà un tema d'actualitat com és ‘'La revolució en marxa: La intel·ligència Artificial i les criptomonedes’ amb la participació de Ramon López de Mántaras i Badia, informàtic i físic, professor d'Investigació del CSIC, i Carlos B. Steinblock, gerent de finances i cofundador de BTC GUARDIAN. L'última ponència d'aquesta edició serà conduïda per Jorge Milburn, director general de TESLA a Espanya, qui parlarà de ‘La fusió de la Transició Energètica i de la Disrupció Digital’. La cloenda, encara per concretar, donarà pas al sopar que posarà fi a la 29a Trobada Empresarial al Pirineu. Les diferents conferències i taules rodones previstes pels dos dies estaran moderades per periodistes com és el cas de Josep Puigbó, Xavier Vidal-Folch, Esther Vera o Martí Saballs. Les inscripcions per a la nova edició s'obriran a través del web oficial el divendres 4 de maig a partir de les 10.00h.

Summary: Els empresaris lleidatans reclamen la formació d'un govern perquè es reprenguin les polítiques a favor de l'economia


L'eurodiputada del PSOE Iratxe García Pérez ha proposat aquest dimarts al Parlament Europeu sancionar el parlamentari no inscrit Janusz Korwin-Mikke pels seus comentaris masclistes. La socialista ha recordat les paraules pronunciades pel polonès dilluns, durant una intervenció en la qual acusa les dones de ser les "responsables" de la despoblació per "sortir a treballar" i no quedar-se a casa "tenint fills". "Això és un insult a les dones, a les dones que hem decidit ser lliures per a treballar dins o fora de les nostres cases", ha sentenciat durant una intervenció al ple de l'Eurocambra la diputada, que ha qualificat "d'inacceptable" la declaració. "Qui realment s'hauria de quedar a casa seva són els misògins que no respecten a les dones", ha conclòs García Pérez. El vicepresident i membre de la Mesa de l'Eurocambra, Dimitrios Papadimoulis, ha assegurat a l'eurodiputada socialista que estudiarà les declaracions de Korwin-Mikke perquè com a vicepresident ha de defensar "la igualtat dels dos gèneres". Per la seva banda, Korwin-Mikke ha acusat García Pérez de fer "una cosa escandalitzant". "S'ha oposat a la llibertat d'expressió que és el pilar de la UE", ha afirmat el polonès, i ha demanat a la Mesa que actuï.  Dilluns Korwin-Mikke va assegurar davant el Ple que la causa del problema demogràfic és que "les dones no es queden a casa sinó que van a treballar i tenen menys fills". L'eurodiputat polonès va instar a solucionar aquest "problema" i va criticar que "tothom s'entesta que les dones treballin fora de casa". "La igualtat és un valor fonamental a la UE. No podem permetre que en aquesta cambra es traslladin missatges discriminatoris respecte a les dones", va subratllar ja llavors l'eurodiputada. No és la primera vegada que el polonès se situa al centre de la polèmica. Al març ja va ser sancionat per assegurar en un debat al plenari que les dones han de cobrar menys que els homes perquè són "més dèbils i menys intel·ligents". El Parlament Europeu el va sancionar amb 30 dies sense dietes, 10 dies de suspensió de les activitats parlamentàries i un any de prohibició de representar pels seus comentaris masclistes. El president de l'Eurocambra, Antonio Tajani, va indicar llavors que no toleraria "aquest tipus de comportament" d'algú que "ha de representar els europeus amb la dignitat apropiada".

Summary: Els socialistes reclamen noves sancions contra l'eurodiputat ultra polonès misogin


La consellera de Justícia i Administracions Públiques de la Generalitat Valenciana, Gabriela Bravo, ha manifestat aquest dimarts que respecta la decisió del Tribunal Constitucional (TC) de suspendre la investidura de Carles Puigdemont si no és presencial però ha remarcat que li "costa entendre" la suspensió "d'un acte que no s'ha produït". Bravo ha afegit que la decisió es produeix fora del procediment "perquè el recurs no ha estat admès a tràmit". La consellera ha fet aquestes declaracions a preguntes dels mitjans durant la seva intervenció en el Fòrum Europa Tribuna Mediterrània. Així mateix, preguntada sobre el manteniment a presó del vicepresident destituït Oriol Junqueras així com de Joaquim Forn, Jordi Cuixart i Jordi Sànchez, la consellera ha valorat des del respecte la decisió del jutge Llarena i ha recordat que els criteris de la presó preventiva estan determinats pel risc de fugida o d'obstaculització de proves. "Si els mantenen en presó és perquè han de tenir els seus motius i espero que sigui sempre dins del marc fixat pel TC i per la Llei d'enjudiciament criminal", ha dit.  En aquest punt, ha fet una reflexió en la línia de la seva intervenció durant la conferència per assenyalar que el Tribunal Suprem està "assumint una tasca molt difícil" determinada pel "fracàs de la política, en el cas de Catalunya, que ha arrossegat els tribunals a un protagonisme que no tocava". Bravo ha lamentat que "la inacció, la manca de govern i la situació extrema dels rupturistes" hagin traslladat el problema polític a l'àmbit judicial.   La responsable de justícia del govern valencià s'ha mostrat preocupada per la transformació del TC en un òrgan jurisdiccional, quan va ser creat per vetllar pels drets constitucionals. Al respecte ha valorat com "una greu irresponsabilitat" que la "incapacitat i manca de diàleg" del govern espanyol hagi posat el TC "davant el problema de Catalunya".  "El protagonisme de la justícia en el terreny polític és el fracàs de la política" Durant la seva intervenció, Gabriela Bravo ha assenyalat que en aquests moments l'estat espanyol s'hi juga el seu prestigi davant els tribunals, "en múltiples i diverses causes de rellevància política" i que ho fa "en un context polític complex i confús que ha situat malauradament la justícia al centre de la política".  Sobre això, Bravo ha advertit que el protagonisme de la justícia en el terreny polític "és el fracàs de la política i oblidar això és oblidar-se i enganyar-nos, serveixi Catalunya com exemple". Al respecte, ha dit que "més aviat que tard" s'haurà "d'escometre la revisió del sistema territorial i abordar la qüestió federal no mitjançant un succedani o operació de transformisme polític institucional per sortejar la qüestió sinó com  a projecte per canviar el model d'estat i les seves relacions amb la societat". En aquest sentit, ha afegit que ajornar-lo condueix a situacions com la de Catalunya, "que és causa i efecte del problema i que representa el fracàs de la política".

Summary: La consellera valenciana de Justícia, sobre investidura a distància: "Costa entendre la suspensió d'un acte no produït"


La presidenta del grup parlamentari de C's, Inés Arrimadas, ha acusat aquest dimecres el govern de Badalona que voler "instrumentalitzar" l'Ajuntament i sobretot, ha subratllat, "el que és més greu és pensar-se que l'Ajuntament és seu i intentar senyalar aquells funcionaris que han estat d'acord en participar de tot això", tot i que finalment els funcionaris no han anat a treballar aquest 12-O i només els regidors han atès els veïns a les dependències municipals. "Estan intentant influir els funcionaris i això és el que no podem permetre", ha afirmat Arrimadas. La líder de C's ha lamentat que hi hagi polítics "que es pensin que estan per sobre la llei" i considera que els funcionaris dels Ajuntaments i també de la resta d'administracions s'han de protegir perquè "no poden estar sotmesos a la pressió política".

Summary: Arrimadas acusa el govern de Badalona de voler "instrumentalitzar" l'Ajuntament


L’editorial Meteora acaba de publicar una obra inèdita de l’escriptor Jaume Fuster, escrita el 1967. Es tracta d’un treball primerenc anomenat ‘Poema dit de la Redempció’, que en opinió de l’editor Jordi Fernando conté tot “l’ideari literari” que després es veuria reflectit en la seva trajectòria com a novel·lista. L’original de 18 pàgines escrit a màquina va ser localitzat pel filòleg Àlex Martín Escribà entre els molts papers de l’autor que la seva vídua, l’escriptora mallorquina Maria Antonia Oliver, va cedir a la Biblioteca de Catalunya l’any 2006. Escribà el va oferir a l’editorial, que “ràpidament” va acceptar, tant pel seu valor filològic com pel literari: “S’hi veuen totes les tendències que interessaven a l’autor i els referents d’aquell jove Fuster que ja es preocupava per temes socials o la Barcelona dels barris”, apunta.   Els assistents al festival literari Barcelona Poesia van poder gaudir dissabte de la lectura col·lectiva de ‘Poema dit de la Redempció’, l’obra inèdita de Jaume Fuster que publica aquest mes de maig l’editorial Meteora. El Verger del Museu Marès va acollir la primera presentació pública d’aquesta obra de joventut de l’escriptor barceloní, escrita als 21 anys i que ha romàs oculta durant 5 dècades, des del 1967. La publicació de l’obra es deu, en primer lloc, a la seva troballa entre els molts “papers” del seu arxiu literari, a la Biblioteca de Catalunya des de l’any 2006. L’artífex de la descoberta és el filòleg, especialista en novel·la negra i professor de la Universitat de Salamanca, Àlex Martín Escribà, quan examinava l’arxiu.  “Ell va redescobrir aquest poemari i va veure que tot i ser una obra de joventut tenia prou elements per ser considerada una obra digna de ser publicada”, recorda l’editor de Meteora Jordi Fernando en declaracions a l’ACN. “Un manuscrit que parla d’un noi de la postguerra, dels seus orígens familiars d’arrels pageses, dels amors, desamors i els records d’infantesa, de l’adolescència i la vida a la Barcelona de barri de la dècada de 1960, aquella dels desoris polítics, tan pecaminosos i sòrdids ‘al caliu de la ginebra’ com atractius pel goig del ‘jazz, / provar la sort del pòquer / i fumar en pipa’. Aquell espai que pocs anys després es convertiria en l’escenari principal de les seves novel·les on va fer tota una crònica de la societat que l’envoltava (...)”, escriu Martín Escribà al pròleg del llibre. El poema consta d’uns 830 versos i tres incisos de l’autor que ratifiquen la seva unitat com a obra: ‘Pròleg per a puristes i crítics’, ‘Petita digressió pera puristes i crítics’ i ‘Epíleg per a puristes i crítics’. Al parer de Fernando això prova la “vocació d’unitat” de l’obra  i  “demostra que comença i acaba amb el que hem trobat”.  L’interès de Meteora en publicar el llibre va ser immediat, explica l’editor. D’una banda, pel “valor filològic” de la troballa i per la feliç coincidència de poder-lo publicar coincidint amb els cinquanta anys de la seva creació. De l’altra, per donar a conèixer entre els lectors “aquell Jaume Fuster que inicialment volia ser poeta però que va acabar sent un gran novel·lista” “Tot el que surt en aquest poema des del punt de vista de l’ideari literari després es va veure reflectit en les seves novel·les”, sosté Fernando. “Un cop llegit, vam creure que no només era prou digne sinó que ja s’hi veuen totes les tendències que en aquell moment preocupaven Fuster, sobretot els seus referents –que esmenta-“, i “aquell Jaume Fuster que ja es preocupava per la Barcelona dels barris, pel tema social, i una sèrie de coses que després es veurien al llarg de la seva obra”, fa notar l’editor.  A propòsit d’aquesta troballa, Jordi Fernando, aprofita per recordar que l’arxiu literari de Jaume Fuster és extens, i pot ser un tresor per a investigadors. “Segons el que m’explica l’Àlex Martín, allà hi ha molt a fer”, diu Fernando, que lamenta que són pocs els que s’hi han “entretingut” en els més de deu anys que fa que està dipositat a la Biblioteca de Catalunya. “Caldria que els estudiosos s’ho plantegessin”, suggereix l’editor.

Summary: Meteora publica l’obra primerenca i inèdita de Jaume Fuster ‘Poema dit de la Redempció’


El manifest que es llegirà durant la protesta convocada el 2 de juliol a Estrasburg reclamarà al Parlament Europeu que s'oposi a la pretensió de l'Estat d'impedir que Carles Puigdemont, Oriol Junqueras i Toni Comín exerceixin com a eurodiputats, i a la UE que assumeixi la iniciativa de promoure i fer de mitjancera en el diàleg entre Catalunya i l'Estat sobre el dret d'autodeterminació. El text denuncia que Espanya està "traslladant a la UE la solució repressiva a la demanda pacífica, cívica i democràtica dels catalans" i recorda l'existència de "12 presos polítics, 7 exiliats, més de 30 servidors públics acusats, 4 representants polítics suspesos al Parlament i a les Corts i 1.000 represaliats en procediments judicials en marxa". El manifest té unes 30.000 adhesions. Els promotors de la manifestació també denuncien que l'Estat no s'ajustarà a les conclusions del Grup de Treball sobre Detencions Arbitràries de l'ONU, a més de vulnerar els drets polítics dels eurodiputats Puigdemont, Junqueras i Comín. "Reivindiquem el dret dels electors catalans i dels nostres diputats europeus", apunta el manifest promogut per 'Pugem i Omplim Estrasburg'. Tres representants dels signants entregaran al registre del Parlament Europeu una carta adreçada al president de l'Eurocambra que inclou el manifest.

Summary: La protesta d'Estrasburg demanarà a la UE que accepti els eurodiputats independentistes i intervingui en el procés


La periodista Pilar Rahola (Barcelona, 1958) ha publicat 'S.O.S. Cristians' (Columna), un llibre que denúncia la persecució dels cristians tant en països on l'islamisme "s'ha convertit en llei" com en estats que formen part de la ONU. Rahola ha plantejat el volum com un "crit a la consciencia" per posar en el relat de la societat un tema que afecta a milions de persones però que a Occident "hem decidit no veure". El treball "colpidor", "compromès" i "cru" explora casos documentats i contrastats per Rahola com el fet que Corea del Nord "és el pitjor lloc on ser cristià" en ser traslladats a camps de treballs forçats o a l'Índia que, segons apunta la també analista política, les comunitats cristianes "estan assetjades". "És un tema que no té res a veure amb les religions, sinó amb la llibertat. Jo no sóc creient però no pot ser que per ser-ho puguis ser assassinat al món", ha denunciat Rahola.

Summary: Pilar Rahola denuncia l'intent "massiu" d'acabar amb les comunitats cristianes amb el nou llibre 'S.O.S. cristians'


Unes 150 persones, segons la Policia Local, s'han concentrat aquest dijous al vespre a la plaça Sant Domènech de Manresa per protestar contra la sentència de l'1-O. Després que avui s'hagi conegut la sentència per la violació en grup d'una menor a la capital del Bages ara fa tres anys, desenes de persones que volien mostrat la seva ràbia contra aquesta sentència també s'hi ha sumat. Abans de començar, una portaveu del Comitè de Vaga del 8M ha llegit un manifest on s'expressava la indignació per la decisió judicial i en què es considera que la sentència "obre la porta" perquè "es pugui fer el que es vulgui contra algú en un estat d'inconsciència". Durant la marxa s'han pogut escoltar proclames com "No estàs sola!", que a més era el lema que es podia llegir a la pancarta de la capçalera.

Summary: Unes 150 persones es manifesten a Manresa contra la sentència pel cas de la violació en grup i la sentència de l'1-O


'La dona de la finestra' (Rosa dels Vents), d'A. J. Finn, ha donat la sorpresa i s'ha situat com a llibre més venut a les comarques lleidatanes aquest Sant Jordi, tant en català com en llengua castellana, segons el president del gremi de llibreters de Lleida, Jordi Caselles. Altres llibres que també han tingut una bona sortida pel que fa a vendes a la demarcació han estat 'La força del destí' (Grup 62), de Martí Gironell, de la mateixa manera que 'Jo soc aquell que va matar Franco' (Grup 62), de Joan-Lluís Lluís, i 'Bon dia, són les vuit' d'Antoni Bassas. Quant als autors lleidatans, han encapçalat les vendes 'Al mateix riu d'Heràclit' (Proa), de Pep Coll, i també 'Anna Grimm. Memòria Mortal', de Montse Sanjuan, i 'Ulls maragda', de Marta Alòs, ambdues obres del gènere de la novel·la negra i publicades per Pagès Editors. 'Sixena: la croada de la memòria' (Fonoll) , de Francesc Canosa i llibres relacionats amb l'1-O, també s'han situat entre els més venuts d'autors locals. A banda de la novel·la d'A J. Finn, 'Las hijas del capitán', de Maria Dueñas (Planeta), també ha estat dels més venuts en castellà a Lleida.  Cal recamar també en algunes llibreries s'ha esgotat el llibre 'Per la llibertat' (Ara Llibres), escrit per Susanna Barreda i Txell Bonet, les dones de Jordi Sànchez i Jordi Cuixart, respectivament.   En llibre juvenil, els més venuts a la demarcació han estat sobretot llibres escrits per bloguers però sobretot el del guanyador del programa televisiu 'Got Talent España', 'Las almas de Brandon, de Cesar Brandon. En infantil, han funcionat bé col·leccions ja consolidades com ara les de Geronimo Stilton, entre altres.   Els llibreters lleidatans han fet una valoració positiva d'aquest Sant Jordi tot i que que han situat les vendes assolides a nivells d'altres anys. "Divendres i tot el cap de setmana ja va ser força mogut pel que fa a vendes", ha destacat Jordi Caselles. Quant al dia de Sant Jordi, "el matí ha estat animat però sense aglomeracions però durant tarda sí se n'han donat, amb molta gent al carrer, el que és la tònica d'un Sant Jordi "normal", ha assenyalat el president del gremi de llibreters de Lleida.

Summary: 'La dona de la finestra', d'A. J. Finn, i el darrer llibre de Martí Gironell, els més venuts a Lleida aquest Sant Jordi


Ryanair va registrar unes pèrdues de 185 MEUR entre abril i juny després que el tràfic aeri de passatgers es reduís un 99% a causa de la crisi del coronavirus. En un comunicat, l'aerolínia indica que durant el primer trimestre del seu any fiscal es van transportar al voltant de mig milió de passatgers, una xifra que va ser de 41,9 milions durant el mateix període de l'any passat. Per altra banda, la facturació de la companyia va desplomar-se un 95%, fins als 125 MEUR. El grup reconeix que es tracta del primer trimestre "més difícil de la història" i preveu un any complicat. Ryanair espera tancar el juliol amb un 40% dels vols operatius, mentre que a l'agost i al setembre preveu que el percentatge sigui del 60% i el 70%, respectivament. En el mateix escriu, el grup assegura que ha aconseguit reduir els seus costos operatius fins a un 85%, una mesura que ha estat "insuficient per compensar l'allau de cancel·lacions durant les setmanes inicials en què es van imposar restriccions al tràfic aeri. Malgrat tot, l'aerolínia irlandesa assegura que té "un dels balanços més robustos de la indústria" amb més de 3.900 milions d'euros a la caixa. No obstant això, la companyia preveu que el tràfic aeri es reduirà un 60% el 2021, fins als 60 milions de passatgers (durant l'últim exercici, Ryanair va transportar 149 milions de passatgers). Per altra banda, el grup critica durament les ajudes públiques que han rebut aerolínies com Alitalia, Air France o Lufthansa, entre d'altres, arran de la caiguda d'ingressos. Ryanair creu que són "il·legals" i argumenta que "distorsionaran la competitivitat, permetent a les aerolínies aplicar estratègies comercials de baix cost". Segons el grup, és probable que el sector a Europa noti els efectes d'aquestes ajudes "almenys durant els dos o tres pròxims anys".

Summary: Ryanair registra unes pèrdues de 185 MEUR entre abril i juny després que el tràfic aeri es reduís un 99%


Els secretaris generals de CCOO i UGT, Unai Sordo i Pepe Álvarez, han reclamat aquest divendres que les organitzacions empresarials CEOE i CEPYME tornin a la Taula de Diàleg Social per renegociar la renovació els ERTO i "evitar la destrucció de l'ocupació" un cop acabi l'estat d'alarma. Els dos líders dels sindicats han participat a la Taula amb la ministra de Treball i Economia Social, Yolanda Díaz, el secretari d'Estat de Treball i Economia Social, Joaquín Pérez Rey, on han abordat la situació laboral per la crisi sanitària del coronavirus. En un vídeo a xarxes socials, Álvarez ha afegit que les dues patronals i els sindicats haurien d'arribar a acord abans que acabi la setmana vinent. Segons la UGT, els treballadors han de tenir "garanties" que poden cobrar els ERTO "sense tenir repercussions futures", així com les empreses també han de poder "mantenir l'activitat". "Hem de reiniciar la deshibernació de l'economia amb un acord que garanteixi que els llocs de treball suspesos tornaran a poder treballar i les empreses aturades podran reprendre la seva activitat", ha explicat Álvarez. CCOO, per la seva banda, ha insistit en el "diàleg social" com a "palanca" per un gran pacte d'Estat i ha demanat que es pensi en com minimitzar l'efecte de la crisi laboral i com s'evita la destrucció d'empreses.  Tornada "paulatina" a la feina Tots dos sindicats han remarcat la necessitat que la tornada a la feina sigui "paulatina" perquè, segons CCOO "ha d'estar subordinada a la seguretat en la salut dels treballadors". Així, consideren que si una empresa no pot garantir el compliment de protocols i mesures de seguretat "no ha d'estar oberta". "No és convenient precipitar mesures que es situïn en el risc d'un increment futur dels contagis", asseguren. Segons el govern, a la reunió s'han tractat dues fases, una primera d'excepcionalitat atenuada i una segona de normalització atenuada. A més, han considerat "imprescindible" determinar la situació dels ERTO o les garanties per desocupació i la situació de l'acomiadament. També s'ha entrat al detall de sector concrets com les treballadores de la llar, els temporals o el col·lectiu de persones de treball submergit.

Summary: CCOO i UGT demanen un acord amb organitzacions empresarials per renegociar els ERTO "i evitar la destrucció d'ocupació"


Els serveis d'emergències han rescatat una nena que s'estava ofegant a la platja de Segur de Calafell, tot i que està prohibit banyar-s'hi. La menor està fora de perill, un cop se l'ha pogut reanimar i ha estat traslladada a l'hospital. El consistori recorda que el bany està prohibit en aquest municipi, tot i que la regió sanitària del Camp de Tarragona ja és a la fase 2 de desconfinament. Des del consistori comptaven inicialment que l'estat permetria l'obertura de les platges a partir de la tercera fase i malgrat la mesura s'ha flexibilitzat en els darrers dies han preferit mantenir aquella planificació. A Calafell el bany es permetrà, en principi, a partir del 8 de juny.

Summary: Rescaten una nena a la platja de Segur de Calafell que es banyava al mar tot i la prohibició


El president i el vicepresident estaran acompanyats per diputats de JxSí i la CUP, i pels consellers en un acte al Palau de la Generalitat ACN Barcelona.-El president de la Generalitat, Carles Puigdemont, i el vicepresident del Govern, Oriol Junqueras, anunciaran la data i la pregunta escollides per al referèndum el proper divendres al matí des del Palau de la Generalitat. Tal i com han avançat diversos mitjans i ha pogut confirmar l’ACN, el cap del Govern català ha escollit aquest dia per fer pública la decisió, després d’haver parlat amb diversos sectors del món sobiranista i polític. A més, segons han explicat fonts properes a l’ACN, l’acte serà conjunt entre el president i el vicepresident, i es faran acompanyar pels consellers del seu executiu i pels diputats dels grups parlamentaris de JxSí i la CUP.

Summary: Puigdemont i Junqueras anunciaran la data i la pregunta del referèndum divendres al matí


Fa un any en Roger Español era músic, pare i independentista no activista. Des de l'1-O ha perdut la visió en un ull i està més implicat que mai en la lluita per la independència. Una pilota de goma disparada per un policia espanyol a uns 15 metres de distància i en trajectòria horitzontal li va impactar directament a l'ull dret. Diversos dies hospitalitzat, mesos de recuperació i l'esforç per compaginar la seva vida anterior amb l'actual a partir d'aquest setembre, el fan estar convençut que aquella jornada de lluita a l'escola Ramon Llull, en ple Eixample barceloní, "va valdre molt la pena", tot i la pilota de goma, els cops i les càrregues policials, per "posar en dubte" la imatge de l'Estat a l'exterior. En una entrevista amb l'ACN pocs dies abans del primer aniversari d'aquells fets, Español es mostra tranquil, animat i esperançat. "Aquell dia em vaig adonar que al meu barri de tota la vida hi ha molta gent que no coneixia i que pensa igual i vol el mateix que jo, que té els mateixos objectius", explica. Fins aquell dia, "es podia imaginar, però no es podia percebre", però la resistència a l'actuació policial va suposar "fer poble". "Els cops, les càrregues, les pilotes de goma --una desena segons els seus càlculs-- van servir per fer mal, però també perquè de cara a l'opinió pública a l'exterior es pogués veure una mica més la realitat en la que ens trobem ara mateix, la repressió policial i política, la falta de separació de poders", opina. "Posar en dubte tot això a través de l'1-O crec que val la pena; no ha acabat de fer el fet que m'hagués agradat, sobretot de cara a Europa, però crec que sí que va servir per alguna cosa, i servirà", assegura. Español pensava que aquell dia seria "complicat", però no hagués imaginat mai "que arribessin fins aquest nivell de violència policial, i menys que poguessin venir amb escopetes de bales de goma, prohibides a Catalunya, i fer-les servir per intentar impedir el referèndum, quan les urnes ja les havien tret". "Tot això no ho van fer només per impedir el referèndum, sinó per castigar la població, marcar paquet", valora. Per això, la seva intenció quan tingui una sentència ferma, que està segur que li serà favorable, és reclamar responsabilitats a un nivell més alt, als polítics. "Una espina que tinc molt clavada al cor i que realment fa molt mal és el crit de 'a por ellos'", explica. Per arribar a tenir una sentència que l'absolgui a ell, ja que està sent investigat per llençar una tanca metàl·lica contra uns agents, i condemni l'agent que va disparar-li la pilota, probablement ja investigat però encara no identificat, compta amb el suport del Centre Irídia per a la Defensa dels Drets Humans, que l'assessora legalment i psicològicament. Els agraeix la tasca que fan, i també a Stop Bales de Goma, sobretot per l'experiència que tenen després del cas d'Ester Quintana. També agraeix l'actitud de la Generalitat i l'Ajuntament de Barcelona, que s'han interessat per ell, han interposat querelles per l'actuació policial i donen suport a Irídia. En canvi, ningú del govern espanyol s'ha dirigit a ell per interessar-se per la seva situació i lamenta que la fiscalia el dia que van declarar testimonis de l'acusació particular al Jutjat d'Instrucció número 7 no va ni comparèixer a la vista oral. De fet, creu que quan la investigació avanci i hi hagi policies senyalats com els autors d'algunes males praxis, li "buscaran les pessigolles" a ell. "Però estic molt tranquil perquè no tinc res a amagar de la meva vida privada, ni antecedents, em poden treure el que vulguin, puc donar explicacions sense problema de tot el que he fet", diu convençut. A més, durant el judici creu que l'Estat "farà tot el possible per excusar la seva policia". Procés cap a la normalitat diària Poques setmanes després dels fets la seva parella ja el va animar a tornar a conduir el cotxe. Com que li falta l'ull dret ha de portar un retrovisor central més ample, però de seguida va conduir sol i sense problemes. Li va costar una mica més tornar a mantenir l'equilibri amb la bicicleta, i també va haver de tornar-se a acostumar a bufar l'embocadura del saxofon, perquè al principi els metges li va prohibir per por que la pressió de l'ull quedés afectada, i després perquè ha perdut sensibilitat a les dents. El retorn a les classes al Conservatori del Liceu li haurien de permetre recuperar bona part de la normalitat perduda. Però aquesta normalitat diària topava al principi amb el fet que passava gairebé cada dia pel davant de l'Escola Ramon Llull, al carrer Marina amb Diagonal, i per la vorera on la pilota de goma el va colpejar, al carrer Sardenya entre Gran Via i Diputació, cosa que li recordava el dolor viscut. No obstant això, de seguida va habituar-s'hi, perquè és el seu barri de sempre. Ara compagina la música i el seu fill amb els actes dels CDR o dels familiars de polítics empresonats a favor de la independència i contra la repressió. No ha estat mai un home de moltes paraules, i per això combina les seves intervencions amb la interpretació de peces musicals amb la seva parella, pianista. De fet, sap que ara sovint és al focus perquè va ser el lesionat més greu d'aquell dia i li demanen que participi en molts actes. "Ho visc amb respecte i orgull, perquè representar més de 2 milions de persones i explicar el que elles no poden davant les càmeres és una responsabilitat, però un orgull perquè tots els que eren allà s'ho mereixen", assegura. En Roger toca en diversos grups de música, cosa que l'ajuda a evadir-se de la situació, però amb el que estava més implicat, la resta de músics van deixar de tocar durant mesos mentre ell es recuperava. "Podrien haver buscat un substitut, però van parar per solidaritat", cosa que agraeix. També agraeix l'ajuda del seu entorn, de qui lamenta el patiment causat, i explica que el seu fill de 9 anys al principi es va quedar impactat en veure'l amb la cara inflada, però després del suport psicològic de l'escola i de no amagar-li la realitat, "sense intentar inculcar-li cap idea", el nen ho ha acceptat plenament.

Summary: Roger Espanyol: "Les boles de goma, els cops i les càrregues van valdre la pena per posar en dubte l'Estat a l'exterior"


Les ampliacions de capital van registrar un descens del 25,9% ACN Barcelona.-La constitució d'empreses a Catalunya va caure un 1,3% a l'agost en relació al mateix mes del 2019, segons el Col·legi de Registradors de la Propietat. Així, si fa un any es van crear 1.079 empreses, aquest 2020 la xifra ha estat molt similar 1.065. D'aquesta manera, el descens es modera després que al juliol fos del 10,9% i durant l'abril i el maig del 88,4% i del 67,5%, respectivament. Al juny, en canvi, es va produir un repunt del 7,3%. D'altra banda, les ampliacions de capital han patit un descens del 25,9%, fins a les 384. Al conjunt de l'Estat, el nombre d'empreses constituïdes va passar de 5.407 a 5.863, xifra que representa un increment del 8,4% interanual, mentre que les ampliacions de capital han retrocedit un 11,1%, (1.816.)  Catalunya va ser de les comunitats que van crear més societats, amb 1.065, només superada per la Comunitat de Madrid, amb 1.256; i Andalusia, amb 1.068. Ambdues comunitats van experimentar augments del 10% i del 24,8% respectivament en la creació de noves empreses.

Summary: La constitució d'empreses a Catalunya durant l'agost cau un 1,3%, segons el Col·legi de Registradors


L'expresident de la Generalitat Valenciana Francisco Camps ha assegurat aquest dimarts que no hi ha cap empresaris que pugui dir que va rebre una trucada seva per pagar actes de campanyes electorals del PP i ha restat credibilitat a les confessions en el judici a l'Audiència Nacional, reconeixent el presumpte finançament irregular del partit.  Durant la comissió d'investigació pel presumpte finançament irregular del PP valencià al Congrés del Diputats, Camps també ha restat credibilitat a la declaració de l'exsecretari general del PP valencià Ricardo Costa al judici, que també ha reconegut el finançament il·legal, remarcant que durant 9 anys "ha estat dient el contrari". L'expresident valencià ha atribuït la declaració de Costa a la seva estratègia de defensa i ha dit que "no té versemblança perquè durant 9 anys no ha dit això".

Summary: Camps: "No trobarà cap empresari que pugui dir que el vaig trucar per pagar actes del partit"


Els desordres d'ordre públic propiciats per atacs a símbols polítics, com la retirada de llaços grocs o banderes de diferent signe a la via pública van a la baixa. Tot i que el relleu mediàtic d'aquests fets és cada vegada més notable, les dades del Departament d'Interior revelen que el mes de maig va ser en el que es van registrar més incidents d'aquest tipus, amb 93 casos. Des de llavors, aquestes situacions han anat a menys, amb 52 casos al juny i 33 aquest passat mes de juliol. El conseller d'Interior, Miquel Buch, evita el cofoisme i assegura que s'ha de tendir a zero. En aquest sentit, avisa que el Govern posarà totes les eines democràtiques per "perseguir" a tot aquell que pretengui vulnerar els drets ideològics dels ciutadans i demana al govern espanyol que creï a Catalunya jutjats especialitzats en delictes d'odi per vehicular aquests casos. Ara per ara, el Govern treballa en dues línies –la penal i l'administrativa– per "aturar" aquesta onada d'atacs a símbols polítics, que s'ha generalitzat des de la tardor i que ha tingut el seu moment àlgid aquesta passada primavera. "Són situacions que alteren l'ordre públic o en les que algú veu vulnerats els seus drets ideològics i polítics i ho perseguirem", assegura Buch. El treball preventiu, explica el conseller, fa que el darrer trimestre els casos hagin caigut un 65%, entre maig i juliol i avisa que "qui traspassi la línia vermella del respecte a la ideologia política es trobarà totes les eines democràtiques del país". Buch afirma que "ningú te impunitat per agredir, perseguir o insultar el dret de tothom a defensar la seva ideologia". Pel que fa a les vies d'actuació, el Departament recorda que administrativament es preveuen sancions d'entre 30.000 i 600.000 euros en aquells supòsits d'alteracions de la seguretat ciutadana i la convivència. Pel que fa a la via penal, Buch ha demanat la implicació de l'estat espanyol en la lluita contra la impunitat. "De la mateixa manera que s'han mostrat intolerant amb determinada tipologia de delicte cal que amb aquests casos també s'hi mostrin. A Catalunya calen jutjats especialitzats per a la de persecució d'odi i el Departament de Justícia posarà totes les facilitats perquè estiguin actius al més aviat possible. Ara depèn de l'Estat que els creï", ha etzibat el conseller.  No hi ha grups organitzats Sobre la tipologia dels atacs que s'han produït en aquests darrers mesos,. Buch revela que es tracta de fets "puntuals, concrets i diferents" i assegura que tot i que hi ha persones de l'òrbita de "l'extrema dreta o el feixisme" que poden haver estat reincidents no s'ha detectat que aquestes actuacions s'estiguin orquestrant de manera organitzada per cap grup radical. Amb tot, Buch recorda que alguns casos són encara molt recents i que estan encara en fase d'investigació com per poder aportar més detalls sobre aquest tipus d'accions. Tampoc s'ha pogut detallar quants casos dels denunciats es tramitaran per la via administrativa i quants poden acabar per la via penal.  Més casos al Bages i al Maresme Des dels Departament d'Interior també s'ha fet notar que si bé l'existència d'aquest tipus de casos està estesa "per tot el territori" sí que les dades són especialment quantioses a les comarques del Bages o el Maresme, sense donar-ne el detall. "Hi ha una sèrie de casos amb més notorietat", reconeix Buch, com els de les platges de Canet de Mar o Mataró, o els darrers a Verges o Manresa.  "No podem tenir policies a cada plaça, però aviat hi haurà sentències i sancions que demostraran que ningú pot creuar la línia vermella i qui la creui ha de ser perseguit", insisteix el conseller. El 'procés', recorda Buch, fa anys que dura i fins ara "sempre s'ha mantingut un clima de respecte que cal mantenir". L'escridassada a Llarena Preguntat per algun dels incidents de més rellevància mediàtica, com l'escridassada al jutge del Trubunal Suprem Pablo Llarena mentre sopava en un restaurant de la Costa Brava, Buch hi ha restat importància: "Jo també ho he patit com a alcalde de Premià de Mar i és una forma d'expressió ciutadana que pots compartir més o menys". Es dona la circumstància, però, que aquest cas també està "comptabilitzat" en els fets produïts durant el mes de juliol, segons ha informat el cap dels Mossos d’Esquadra, el comissari Miquel Esquius. Buch també ha aprofitat la compareixença sobre els atacs a símbols polítics per "recomanar" a Cs que condemni qualsevol atac violent per motius ideològics "i no només els d'una banda" per tal de contribuir al clima de respecte que reivindica i també perquè el partit es puguin "guanyar el respecte de la gent" a Catalunya.

Summary: Els atacs a símbols polítics passen de 93 a 33 de maig a juliol


La maquinària i els productes farmacèutics seran els sectors catalans més beneficiats del nou acord comercial entre la UE i Vietnam, segons el Departament d'Empresa. El nou tractat de lliure comerç entre la Unió Europea i el Vietnam, que entra en vigor l'1 d'agost, eliminarà la pràctica totalitat dels aranzels que fins ara afectaven les relacions comercials entre ambdues regions. Les exportacions catalanes al país del sud-est asiàtic s'han gairebé quadruplicat en els darrers 10 anys, una tendència que es pot veure reforçada arran d'aquest nou context comercial. Es preveu que gràcies a l'acord creixeran en els propers 15 anys un 29% les exportacions europees al Vietnam, on la COVID-19 ha tingut un impacte econòmic moderat. El nou acord preveu suprimir el 99% dels aranzels a les exportacions dels països de la UE al país del sud-est asiàtic -un 65% en el moment de l'entrada en vigor de l'acord i el 35% restant progressivament en un període de 10 anys-, mentre que la resta s'eliminarà parcialment a través de quotes aranzelàries. Així, la maquinària, que fins ara comptava amb aranzels de fins al 35%, i els productes farmacèutics, amb aranzels actuals de fins al 8%, es preveu que siguin els sectors a Catalunya que es veuran més beneficiats, ja que són els principals sectors exportadors d'empreses catalanes al Vietnam, amb un 13% i un 10% del total de les vendes, respectivament. D'altra banda, també se'n beneficiaran de forma immediata el sector químic, el tèxtil i la pesca; mentre que els tributs sobre altres productes com els components d'automoció, la carn i els vins i altres begudes alcohòliques desapareixeran de manera progressiva en els següents 10 anys. A més, també es preveu la protecció de 160 indicacions geogràfiques protegides europees, incloses 5 de catalanes vinculades al sector del vi. Segons la directora d'Internacionalització d'Acció, Cristina Serradell, aquest nou tractat "és un dels acords de comerç més ambiciosos entre la UE i una economia emergent que consolidarà Vietnam com el segon soci comercial més important de la Unió Europea al sud-est asiàtic, després de Singapur i d'haver superat els últims anys Indonèsia i Tailàndia". Les exportacions catalanes al Vietnam van sumar 145,1 milions d'euros l'any 2019, xifra que gairebé multiplica per quatre la de fa deu anys. Aquesta tendència es manté durant aquest 2020, ja que entre gener-abril, les vendes de Catalunya al país asiàtic han augmentat un 7,7% respecte el mateix període de 2019. A més, 1.039 empreses catalanes van exportar al Vietnam l'any passat, 412 de les quals de manera regular, és a dir, durant els darrers quatre anys de manera consecutiva. Des del punt de vista sectorial, Catalunya exporta principalment al Vietnam maquinària (12,7%), productes farmacèutics (10,1%), plàstics (9,3%), aparells i material elèctric (8,4%), peces de vestir (7,2%), altres productes químics (6,7%) i carn de porc (5,1%), segons dades del 2019. Per Serradell, aquest acord "obre un nou escenari d'oportunitat per a la internacionalització de les empreses catalanes, que hauran d'aprofitar les noves dinàmiques dels mercats internacionals, especialment en temps de complexitat econòmica com l'actual". En aquest sentit, "per a les empreses europees i, per tant, per a les catalanes, l'acord de lliure comerç suposa una oportunitat per a accedir a un mercat en creixement com és el vietnamita", explica.

Summary: La maquinària i els productes farmacèutics, els sectors catalans més beneficiats pel nou tractat entre la UE i Vietnam


Centenars de persones han participat aquest dissabte en una marxa solidària pel centre de Barcelona –amb sortida del Moll de la Fusta i arribada al Parc de la Ciutadella- per reclamar més recursos per a la investigació de l'Esclerosi Lateral Amiotròfica (ELA), una malaltia neurodegenerativa sense cura que afecta unes 4.000 persones a tot Espanya. "Els afectats d'ELA estem condemnats a mort. És una malaltia molt cruel", ha assenyalat Yolanda Delgado, organitzadora de la caminada i dona d'un afectat de la malaltia, l'Antonio Luque. "Als malalts d'ELA els hi donen només de dos a tres anys de vida. Deixen de poder caminar, de menjar, de parlar, de respirar i al final només poden moure les parpelles. Però la seva ment està totalment lúcida", ha explicat Delgado, que ha demanat una major implicació de l'administració per lluitar contra l'ELA.  Sota el lema 'Investigació = Solució", unes 3.000 persones han participat en aquesta segona caminada per fer visible la lluita contra aquesta greu malaltia neurodegenerativa, que acaba amb la vida d'unes 900 persones cada any a tot l'estat espanyol. "Els malalts d'ELA queden atrapats dins el seu cos. Com que de moment no hi ha cura ni tractament el que demanem és que s'inverteixi en investigació i en ajudes als familiars", ha comentat Yolanda Delgado, que ha comentat que amb la llei de la dependència no s'arriba a sufragar una mínima parts dels costos que genera "una malaltia irreversible i molt cara". "El cuidador està abandonat totalment. Jo tinc zero vida laboral i zero vida social. Necessito ajuda ni que sigui per pagar una persona per tenir mitja hora i prendre'm un cafè", ha reflexionat en veu alta. "Necessitem els cuidadors perquè, sense ells, no som res", ha reconegut el seu marit, un emocionat Antonio Luque, diagnosticat d'ELA i ja amb símptomes evidents de la malaltia. "Es porta molt malament, és una malaltia molt cruel i quan et diuen el diagnòstic et vols morir allà mateix. No és fàcil d'assumir-ho. O t'enfonses o lluites", ha afirmat Luque, que ha recordat que era un gran esportista i que fins i tot havia corregut maratons. "I, de cop, el diagnòstic d'ELA m'ha canviat la vida", ha puntualitzat un dels 400 catalans afectats d'Esclerosi Lateral Amiotròfica.  La líder de C's al Parlament, Inés Arrimadas, ha estat una de les cares polítiques –juntament amb la portaveu del PSC, Assumpta Escarp- que ha participat a la caminada solidària i mostrar el seu suport als afectats d'ELA. "Tots els que hem conegut un cas de prop sabem que estem molt lluny de tenir una solució i que es necessita molta investigació i molt suport als afectats", ha comentat Arrimadas. "S'ha de sensibilitzar la societat en general d'aquesta malaltia encara desconeguda. S'han de reforçar les partides de la dependència per ajudar les persones cuidadores i tot el sistema sanitari ha de saber l'existència de l'ELA, per així facilitar un diagnòstic precoç", ha conclòs la líder de C's a Catalunya.